b'\n_START_ARTICLE_\nTed Sator\n_START_SECTION_\nIgralska kariera\n_START_PARAGRAPH_\nTed Sator je dela dveh sezon igral za univerzitetno mo\xc5\xa1tvo Bowling Green University. Uspe\xc5\xa1nej\xc5\xa1i je bil v svoji drugi sezoni, v kateri je v boju za naslov lige NCAA dosegel 5 zadetkov in 6 podaj. Leta 1972 je do\xc5\xbeivel profesionalni krst, saj je zaigral za EHL mo\xc5\xa1tvo Long Island Ducks. \xc5\xbde po treh tekmah pa ga je doletela po\xc5\xa1kodba kolena in ga prisilila, da se pred\xc4\x8dasno upokoji.\n_START_SECTION_\nProfesionalna trenerska kariera v Severni Ameriki\n_START_PARAGRAPH_\nSator je svojo trenersko pot v ligi NHL za\xc4\x8del leta 1983 v mo\xc5\xa1tvu Philadelphia Flyers. V mo\xc5\xa1tvu je prebil dve sezoni, a je opravljal le funkcijo pomo\xc4\x8dnika trenerja. Leta 1985 je bil nato imenovan za glavnega trenerja mo\xc5\xa1tva New York Rangers in ga \xc5\xbee v prvi sezoni popeljal do konferen\xc4\x8dnega finala, kjer so izgubili proti kasnej\xc5\xa1im zmagovalcem Stanleyjevega pokala, mo\xc5\xa1tvu Montreal Canadiens. Naslednjo sezono je na mestu \xc5\xa1portnega direktorja kluba Phil Esposito zamenjal Craiga Patricka in \xc5\xbee po 19 tekmah odstavil Satorja in za trenerja napravil Toma Websterja._NEWLINE_Satorjeva trenerska kariera v ligi NHL pa se je po kratkem premoru nadaljevala \xc5\xbee naslednjo sezono, ko je postal trener mo\xc5\xa1tva Buffalo Sabres. V prvi sezoni s Sabresi je dosegel najve\xc4\x8dje izbolj\xc5\xa1anje na lestvici v primerjavi z ostalimi klubi v ligi glede na stanje iz prej\xc5\xa1nje sezone. V prvi, kot tudi v drugi sezoni, je mo\xc5\xa1tvo povedel do tretjega mesta v Diviziji Adams, a je obakrat v kon\xc4\x8dnici Stanleyjevega pokala naletel na mo\xc5\xa1tvo Boston Bruins in obakrat izpadel, tako da so ga po koncu svoje druge sezone v Buffalu razre\xc5\xa1ili trenerskih dol\xc5\xbenosti._NEWLINE_Zatem ni dobil slu\xc5\xbebe glavnega trenerja, ampak se je selil naokoli in opravljal funkcijo pomo\xc4\x8dnika trenerja naslednjih 10 let. Mo\xc5\xa1tva, v katerih je deloval, so: Boston Bruins, St. Louis Blues, Hartford Whalers in Vancouver Canucks. Z letom 1997 je Sator za\xc4\x8del svoje uspe\xc5\xa1no petletno trenersko obdobje v mo\xc5\xa1tvu New Orleans Brass. V klubu je opravljal tudi funkcijo direktorja za igralsko osebje. Z mo\xc5\xa1tvom se je vselej uvrstil v kon\xc4\x8dnico in ni nikoli imel porazne sezone.\n_START_SECTION_\nUSA Hockey in prihod v Evropo\n_START_PARAGRAPH_\nSator je deloval kot pomo\xc4\x8dnik trenerja ameri\xc5\xa1ke hokejske reprezentance, Boba Johnsona. Z reprezentanco je sodeloval na dveh Kanadskih pokalih. Prav tako je sedel v izvr\xc5\xa1nem odboru krovne ameri\xc5\xa1ke hokejske organizacije USA Hockey. Sator je prav tako ve\xc4\x8d kot 30 let delal kot in\xc5\xa1truktor v hokejski \xc5\xa1oli Huron Hockey School in v hokejskih kampih EHK Sports Hockey Camps._NEWLINE_Poleg izku\xc5\xa1enj iz Severne Amerike ima Sator izku\xc5\xa1nje tudi iz Italije, \xc5\xa0vedske in Finske. V svojem prvem letu v italijanski ligi je ostalo njegovo mo\xc5\xa1tvo nepora\xc5\xbeeno in osvojilo prvenstvo. Kot pomo\xc4\x8dnik trenerja ameri\xc5\xa1ke reprezentance je sodeloval tudi na Svetovnem prvenstvu 1996 na Dunaju, kjer je njegovo mo\xc5\xa1tvo osvojilo bronasto medaljo. 9 let je skupaj prebil v finski in \xc5\xa1vedski ligi, nazadnje kot trener mo\xc5\xa1tva Espoo Blues v finski ligi SM-liiga._NEWLINE_Sator je leta 2007 prevzel vodenje slovenske reprezentance. Z njo je sodeloval le na Svetovnem prvenstvu druge divizije v Ljubljani, na katerem se je reprezentanca zanesljivo uvrstila v elitno divizijo. Kljub uspehu se je konec oktobra 2007 s Hokejsko zvezo Slovenije sporazumno raz\xc5\xa1el. Njegovo mesto je kasneje zasedel Mats Waltin, ki pa je selektorski stol\xc4\x8dek zapustil zaradi slabih iger na Svetovnem prvenstvu elitne divizije 2008._NEWLINE_V sezoni 2008/09 je prevzel vodenje mad\xc5\xbearskega mo\xc5\xa1tva Alba Vol\xc3\xa1n Sz\xc3\xa9kesfeh\xc3\xa9rv\xc3\xa1r, ki je nastopalo v Avstrijski hokejski ligi. Z mo\xc5\xa1tvom je kljub obetavnemu uvodu v sezono kon\xc4\x8dal na devetem mestu in se tako ni uspel uvrstiti v kon\xc4\x8dnico, zato so ga v klubu odslovili._NEWLINE_Jeseni 2009 je Sator na mestu selektorja mad\xc5\xbearske reprezentance zamenjal Kanad\xc4\x8dana Pata Cortino, ki je to funkcijo opravljal 6 let zapored. Mad\xc5\xbeare je vodil na prihodnjem Svetovnem prvenstvu divizije I v Ljubljani, kjer so se Mad\xc5\xbeari za napredovanje v najvi\xc5\xa1jo divizijo pomerili tudi s slovensko reprezentanco, ki jo je Sator vodil leta 2007.'